Ntombela moet 'waak teen titel van partytjiepremier' | Netwerk24
Deur Alet Van Der Walt 26 April 2018 18:31
Sisi Ntombela, premier van die Vrystaat, het al in haar eerste week in die amp gewys sy is 'n premier wat hou van partytjies, sê Tammy Wessels, 'n VF Plus-lid van die Vrystaatse wetgewer.
Wessels het luidens 'n mediaverklaring van die VF Plus in die wetgewer gesê as Ntombela voortgaan om geld te verkwis op luukshede en nie aandag gee aan die ernstige probleme wat die provinsie ervaar nie, sal haar nalatenskap net so sleg soos dié van haar voorganger wees.
Wessels het die wetgewer toegespreek in die begrotingsposdebat vir die premier en gesê 'n peperduur partytjie van miljoene rande vir haarself en die voormalige premier, Ace Magashule, is nie 'n goeie begin van haar ampstermyn nie.
Dít terwyl daar ernstige begrotingstekorte in die provinsie is.
Wessels het gesê die gewese premier het vermanings van die opposisie oor verskeie kwessies, soos onder meer die Vrede-suiwelprojek, geïgnoreer. Die nuwe premier was 'n LUR in sy kabinet wat doelbewus die gevaarligte oor die mislukte projek geïgnoreer het.
Dit is nou te laat vir die Vrystaatse regering om te sê hy gee sy volle samewerking aan die Valke met hul ondersoek en dat die regering alle vorme van bedrog en korrupsie veroordeel, sê Wessels.
Die ANC-regering het 'n doelbewuste volstruisbenadering oor die Vrede-suiwelprojek gehad terwyl die selfverryking van kaders plaasgevind het. Die ANC is daarom verantwoordelik vir die honderde miljoene rande wat uit die Vrystaat se staatskas gesteel is.
Wessels sê die VF Plus sal die premier fyn dophou en aanspreeklik hou in die hoop dat sy nie haar bynaam as partytjiepremier verder gestand sal doen nie.
Sy moenie, soos haar voorganger, geld bestee aan duur motors, tydskrifte en ekspo's oor dienslewering nie, maar eerder die mense van die Vrystaat se behoefte aan dienslewering 'n prioriteitsaak maak.